text: Snarrådig nabo reddede 120 køer
  22 januar 2017 kl. 05.50
  120 køer slap ualmindelig heldigt, da der i nat gik ild i en staldbygning i Strellev ved Ølgod. En nabo, der kom hjem fra byen, handlede hurtigt.
  Det var 120 køers held, at deres ejers nabo valgte at tage en tur i byen, natten til søndag. Da han kom hjem fra byen ved to-tiden, opdagede han, at der var ild i stalden på nabogården.
  Og så handlede han ellers hurtigt.
  Kl. 2.08 fik politiet melding om, at der var brand i en staldbygning på Kærgårdvej i Strellev ved Ølgod. Efter at have alarmeret brandvæsenet gik den snarrådige nabo straks i gang med at banke hele familien på gården op. Sammen gik de i krig mod flammerne for at redde de ca. 120 køer, der befandt sig i staldbygningen.
  Det lykkedes beboerne på gården og deres nabo at begrænse ilden ved hjælp af pulverslukkere og brandslanger, så da brandvæsenet nåede frem, slukkede de ilden helt, og ingen - hverken folk eller fæ - kom noget til.
  Det fremgår af Syd- og Sønderjyllands Politis tweet, at en kalv mistede livet ved branden, men det har vist sig ikke at holde stik, fortæller vagtchef ved Syd- og Sønderjyllands Politi, Søren Strægaard til TV SYD. Efter branden står det nemlig klart, at kalven allerede var død, inden branden brød ud.
  Ilden var opstået i nogle elektriske installationer, og er slukket nu.
  1: Brand i stald med 120 kreaturer, Kærgårdvej, Strellev, Ølgod. Branden opstået ved el installation. ! kalv død. #politidk
  
  2: Skaderne blev begrænset af ejer og nabo, som bekæmpede ilden med vand og brandslukker til brandvæsnet kom frem. #politidk
  
  